過狄梁公墓
作者：周紫芝
朝代：宋

paragraphs: 高后王諸吕，漢鼎幾半傾。
絳侯入北軍，有意誅鯢鯨。
兵纒未央殿，血濺長安城。
祿輩僅誅滅，四海殊雷驚。
唐家女主禍，未可方西京。
艾猳剪宗枝，賊計殊未成。
三思本么麽，白面不足黥。
舉朝無直節，但畏羅織刑。
梁公挾大計，赤手無寸兵。
爲言不祔姑，禍止談笑平。
功比漢諸人，優劣不用評。
事苟以理勝，口舌亦可爭。
師曲舉必敗，勢力未易憑。
老婦雖至愚，理在見自明。
不然此危邦，詎可一言興。